和子瞻雪浪齋
作者：蘇轍
朝代：宋

paragraphs: 謫居杜老嘗東屯，波濤繞屋知龍尊。
門前石岸立精鐵，潮汐洗盡莓苔昏。
野人相望夾水住，扁舟時過江西村。
窗中縞練舒眼界，枕上雷霆驚耳門。
不堪水怪妄欺客，欲借楚些時招魂。
人生出處固難料，流萍著水初無根。
旌旗旋逐金鼓發，蓑笠尚带風雨痕。
高齋雪浪卷蒼石，北叟未見疑戲論。
激泉飛水行亦凍，窮邊臘雪如翻盆。
一杯徑醉萬事足，江城氣味猶應存。